Morago ga dingwaga di feta 400 fa mabota a Jerusalema a sena go agiwa sesha, moperesiti mongwe yo o bidiwang Sekarea le mosadi wa gagwe e bong Elisabetha ba ne ba nna gaufi le motse oo. Ba ne ba na le dingwaga di le dintsi ba nyalane mme ba sena bana. Letsatsi lengwe fa Sekarea a ne a fisa maswalo mo karolong e e boitshepo ya tempele, moengele Gabariele o ne a tla kwa go ene. Sekarea o ne a tshogile, mme Gabariele o ne a re: ‘O se ka wa tshoga. Ke go tliseditse dikgang tse di molemo tse di tswang kwa go Jehofa. Mosadi wa gago e bong Elisabetha o tla tshola ngwana mme leina la gagwe e tla nna Johane. Jehofa o tlhophile Johane gore a dire tiro e e botlhokwa thata.’ Sekarea o ne a mo raya a re: ‘Ke tla itse jang gore o bua boammaaruri? Nna le mosadi wa me re setse re godile gore re ka nna le ngwana.’ Gabariele o ne a mo raya a re: ‘Modimo ke ene a rileng ke go neye molaetsa ono. Mme ka gonne ga o a ntumela, ga o kitla o kgona go bua gape go fitlha ngwana a tsholwa.’